**Nová generácia technických pracovných skupín Strategického rámca pre európsku spoluprácu v oblasti vzdelávania a odbornej prípravy (ET2020)**

V Európe je potrebné riešiť viacero naliehavých úloh: obnoviť vytváranie pracovných miest, oživiť hospodárstvo, dosiahnuť udržateľný rast, preklenúť nedostatok investícií, posilniť sociálnu súdržnosť, koordinovať reakciu na migračný tok, venovať prvoradú pozornosť predchádzaniu radikalizácie a násilia a pod.

Zároveň *systémy vzdelávania a odbornej prípravy stoja pred výzvou zabezpečiť rovnaký prístup ku kvalitnému vzdelávaniu, najmä oslovením najviac znevýhodnených osôb a integrovaním ľudí z rôznych prostredí vrátane primeranej integrácie nových migrantov do vzdelávacieho prostredia.* Vzdelávanie a odborná príprava významne prispievajú k niekoľkým stratégiám a iniciatívam EÚ vrátane stratégie Európa 2020, záruky pre mladých ľudí, iniciatívy na podporu zamestnanosti mladých ľudí, iniciatíve jednotného digitálneho trhu, ako aj ďalších, pričom sa plne rešpektuje právomoc členských štátov, pokiaľ ide o ich0systémy vzdelávania a odbornej prípravy.

*Strategický rámec pre európsku spoluprácu vo vzdelávaní a odbornej príprave (ET 2020) dopĺňa vnútroštátne opatrenia a podporuje členské štáty formou výmeny skúseností, vzájomného učenia sa a získavania dôkazov a údajov, v uskutočňovaní reforiem s cieľom ďalej zlepšovať ich výsledky.* *Strategický rámec pre európsku spoluprácu vo vzdelávaní a odbornej príprave je fórum na výmenu osvedčených postupov, vzájomné vzdelávanie, zhromažďovanie a šírenie informácií a údajov o tom, čo v praxi funguje, ako aj poradenstvo a podporu pre politické reformy.*

Na zabezpečenie úspešnej implementácie ET 2020 využíva EÚ aj **technické** [**pracovné skupiny**](http://ec.europa.eu/education/policy/strategic-framework/expert-groups_sk.htm)(ďalej aj „TPS“) zložené z odborníkov, ktorých nominujú členské štáty a ďalšie zainteresované strany. Táto práca je súčasťou širšej spolupráce známej ako otvorená metóda koordinácie, ktorej cieľom je podporovať vzájomné učenie sa, výmenu osvedčených postupov, národné reformy a rozvoj nástrojov na európskej úrovni. Mandáty predchádzajúcich TPS ET 2020 skončili v októbri 2015. O ustanovení novej generácie TPS sa diskutovalo na zasadnutiach generálnych riaditeľov, Výbore pre vzdelávanie, ako aj na stretnutí skupiny na vysokej úrovni pre vzdelávanie (HLG) v Amsterdame v decembri 2015. Nová generácia pracovných skupín ET 2020 vychádza z priorít ustanovených v Spoločnej správe Rady a Komisie na rok 2015 o vykonávaní strategického rámca pre európsku spoluprácu vo vzdelávaní a odbornej príprave (2015 Joint Report), ktorá bola prijatá na Rade ministrov pre vzdelávanie, mládež, kultúru a šport v novembri 2015.

Priebežné hodnotenie ET 2020 potvrdilo význam štyroch strategických cieľov ET 2020, ktoré Rada stanovila ešte v roku 2009:

1. ***Postarať sa o realizáciu celoživotného vzdelávania a mobility***
2. ***Zlepšiť kvalitu a účinnosť vzdelávania a odbornej prípravy***
3. ***Podporovať spravodlivosť, sociálnu súdržnosť a aktívne občianstvo***
4. ***Posilniť tvorivosť a inovácie, a to aj v oblasti podnikania, na všetkých úrovniach vzdelávania a odbornej prípravy.***

V rámci týchto strategických cieľov sa v hodnotení zdôraznil spoločný cieľ členských štátov zjednodušiť súčasné prioritné oblasti činností. Európska komisia a Rada Európskej únie sa dohodli na znížení ***prioritných oblastí*** z 13 na 6, z ktorých každá môže prispieť k jednému alebo viacerým strategickým cieľom na obdobie do roku 2020, pričom sú v plnom súlade s celkovými politickými prioritami EÚ a prispievajú k nim:

* *Relevantné a vysokokvalitné vedomosti, zručnosti a kompetencie rozvíjané počas procesu celoživotného vzdelávania so zameraním na výsledky vzdelávania vo vzťahu k zamestnateľnosti, inovácii, aktívnemu občianstvu a blahobytu*
* *Inkluzívne vzdelávanie, rovnosť, spravodlivosť, nediskriminácia a podpora občianskych kompetencií*
* *Otvorené a inovačné vzdelávanie a odborná príprava, v rámci ktorých sa plne zohľadňuje digitálna éra*
* *Silná podpora pre učiteľov, školiteľov, vedenie škôl a pre ostatných pedagogických pracovníkov*
* *Transparentnosť a uznávanie zručností a kvalifikácií na uľahčenie vzdelávacej mobility a mobility pracovnej sily*
* *Udržateľné investície, kvalita a efektívnosť systémov vzdelávania a odbornej prípravy.*

Dôraz sa bude klásť na účinnú realizáciu týchto priorít, predovšetkým prostredníctvom práce novej generácie šiestich TPS ET2020[[1]](#footnote-1) , ktoré majú v nasledujúcich dva a pol rokoch rozpracovať vybrané problémové oblasti z jednotlivých subsystémov vzdelávania a odbornej prípravy. Činnosť a oblasti zamerania jednotlivých TPS sú hlbšie rozpracované v ich mandáte[[2]](#footnote-2). Okrem národných expertov z členských a z kandidátskych krajín sú v súčasnej generácii TPS stálymi členmi aj zástupcovia sociálnych partnerov a ostatných zainteresovaných strán.

Ide o nasledovnú štruktúru a zameranie TPS, v ktorým má svoje zastúpenie aj Ministerstvo školstva, vedy, výskumu a športu Slovenskej republiky:

1. Technická pracovná skupina pre *školské vzdelávanie*

TPS pre školské vzdelávanie sa zameriava na riadenie školských vzdelávacích systémov s cieľom zvýšiť ich kvalitu prostredníctvom udržateľných inovácií a inklúzie. Bude poskytovať podporu členským štátom pri stimulácii systémových zmien v oblasti mechanizmov financovania, riadenia ľudských zdrojov, rozhodovacích procesov a zabezpečovania kvality. Jednou z hlavných oblastí práce TPS bude tiež systémová podpora inovatívnych vzdelávacích prostredí a postupov.

1. Technická pracovná skupina pre *modernizáciu vysokoškolského vzdelávania*

V rámci TPS pre modernizáciu vysokoškolského vzdelávania je identifikovaných šesť nosných tém resp. prioritných oblastí: relevantnosť, inovácie, inklúzia, učenie, internacionalizácia a udržateľné investície a systém riadenia. TPS bude aj naďalej podporovať reformy členských štátov s cieľom maximalizovať potenciál systémov vysokoškolského vzdelávania, a poskytovať vysoko kvalitné vysokoškolské vzdelanie a prípravu absolventov na meniace sa podmienky trhu práce, čím sa zvýši inovačná schopnosť Európy, rast a zamestnanosť.

1. Technická pracovná skupina pre *vzdelávanie dospelých*

TPS pre vzdelávanie dospelých skúma spôsoby prístupu politík tak, aby každé miesto výkonu práce bolo tiež miestom učenia sa. Učenie sa na pracovisku je prioritou Obnovenej európskej agendy pre vzdelávanie dospelých na roky 2016 - 2020. TPS sa bude zameriavať na rozšírenie prístupu k vzdelávaniu dospelých zvýšením jeho dostupnosti priamo na pracovisku, vrátane poskytovania možností na zvýšenie základných zručností, ako je čitateľská a matematická gramotnosť a rozvoj digitálnych zručností. S tým bude súvisieť aj zavedenie postupov na určenie a zhodnotenie zručností málo kvalifikovaných dospelých, príležitostí druhej šance a s tým spojené zapojenie poskytovateľov vzdelávania, sociálnych partnerov, firiem a obchodných komôr do procesu vzdelávania dospelých.

1. Technická pracovná skupina pre *odborné vzdelávanie a prípravu*

Hlavným zameraním TPS pre odborné vzdelávanie a prípravu sú učitelia odborných predmetov, majstri odbornej výchovy a inštruktori, ktorí sa podieľajú na príprave žiakov/učňov. Oblasti agendy pracovnej skupiny sú nasledovné:

* Riadenie a vytváranie partnerstiev
* Kvalita, relevantnosť a atraktivita
* Podpora implementácie reforiem odborného vzdelávania a prípravy (OVP)

Ďalšími relevantnými témami tejto TPS bude excelentnosť a neustále sa zvyšujúce nároky na aktualizované zručnosti nevyhnutné pre trh práce a tvorbu pracovných miest; digitalizácia a globalizácia (vrátane mobility a migrácie). Hlavným zameraním TPS by malo byť počiatočné OVP, avšak je potrebné rešpektovať aj jeho presah na ďalšie odborné vzdelávanie.

1. Technická pracovná skupina pre *digitálne zručnosti* a *kompetencie*

TPS pre digitálne zručnosti a kompetencie sa zameriava predovšetkým na nasledovné témy:

* Predvídanie dopytu po zručnostiach a prepojenie na možnosti vzdelávania
* Riadenie a manažment ako rozhodujúci krok pri podpore modernizácie vzdelávania, digitálnych technológií a inovatívneho vzdelávacieho prostredia
* Úloha kódovania v digitálnom vzdelávaní
* Inovatívne učebné metódy ako spôsob rozvoja digitálnych zručností a kompetencií
* Zabezpečenie kvality: uznávanie a akreditácia nadobudnutých digitálnych zručností a kompetencií

1. Technická pracovná skupina *pre podporu občianstva a spoločných hodnôt slobody, tolerancie a nediskriminácie prostredníctvom vzdelávania*

TPS by mala zahŕňať všetky štyri piliere Parížskej deklarácie:

* Zaistenie, aby deti a mladí ľudia získavali sociálne, občianske a interkultúrne kompetencie presadzovaním demokratických hodnôt a základných práv, sociálnej inklúzie a nediskriminovania, ako aj aktívneho občianstva
* Posilnenie kritického myslenia a mediálnej gramotnosti, a to najmä pri používaní internetu a sociálnych médií, rovnako ako aj rozvinutie odolnosti proti všetkým formám diskriminácie a indoktrinácie
* Zabezpečenie vzdelávania znevýhodnených detí a mladých ľudí tým, že systémy vzdelávania a odbornej prípravy budú reagovať na ich potreby
* Podporovanie interkultúrneho dialógu prostredníctvom všetkých foriem vzdelávania v spolupráci s ostatnými príslušnými politikami a zainteresovanými stranami.

1. Prvá generácia technických pracovných skupín ET 2020 je aktívna od januára 2016 do konca júna 2018 a druhá generácia bude aktívna od júla 2018 do konca decembra 2020. [↑](#footnote-ref-1)
2. Dostupné na: <http://ec.europa.eu/education/policy/strategic-framework/expert-groups_en.htm> [↑](#footnote-ref-2)